Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 188/12/7712	Svidník, 15.8.2012
EEČ : 2-60-53-2012

U Z N E S E N I E

Trestná vec:	obvinený XXXXX  
Zločin:	Útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 14.04.2012 v čase okolo 05.30 hod. na Karpatskej ulici vo Svidníku fyzicky napadol člena vyslanej policajnej hliadky Obvodného oddelenia Policajného zboru vo Svidníku npráp. XXXXX tak, že mu vulgárne nadával, potom ho päsťou pravej ruky udrel do oblasti hrudníka a následne ho chytil rukou za krk a sotil na služobné motorové vozidlo zn. Nissan Navara a opakovane ho kopol do oblasti pravého kolena, následkom čoho menovaný spadol na zem,  na čo však zasiahol ďalší člen hliadky npráp. XXXXX, ktorý obvineného spacifikoval, nasadil mu putá a naložil do služobného vozidla, kde obvinený pokračoval vo vulgárnych nadávkach, vyhrážal sa členom hliadky zabitím a npráp. XXXXX opäť opakovane kopol do oblasti hrudníka, pričom npráp. XXXXX pri útoku utrpel ľahké poranenie pravého kolena s obvyklou dobou liečenia a práceneschopnosti 5 až 6 dní, 
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením Odboru kriminálnej polície OR PZ vo Svidníku zo dňa 14.04.2012 čís. ORP-108/OVK-SK-2012 bolo podľa ustanovenia § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. aj vznesené obvinenie XXXXX pre skutok pôvodne kvalifikovaný ako zločin útoku na verejného činiteľa podľa § 323 ods. 1 písm. a/, ods. 2 písm. a/ Tr. zák., neskôr prekvalifikovaný na prečin útoku na verejného činiteľa podľa § 323 ods. 1 písm. a/ Tr. zák., ktorého sa mal menovaný dopustiť  na skutkovom základe uvedenom vyššie. 
	Z obsahu vyšetrovacieho spisu vyplýva, že obvinený sa v priebehu prípravného konania ku spáchaniu skutku v celom rozsahu priznal, svoje konanie oľutoval a súčasne prehlásil, že s podmienečným zastavením trestného stíhania súhlasí. V priebehu prípravného konania uhradil zdravotnej poisťovni uplatnenú škodu pozostávajúcu z nákladov na ošetrenie npráp. XXXXX v zdravotníckom zariadení a nahradil aj škodu spôsobenú ujmou na zdraví npráp. XXXXX podľa jej vyčíslenia súdnym znalcom, aj keď poškodený náhradu tejto škody neuplatňoval. 
	V mieste bydliska je obvinený hodnotený kladne, v priestupkovom konaní prejednávaný nebol. Podľa odpisu z registra trestov súdne trestaný taktiež nebol. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a 
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
	Nakoľko obvinený splnil zákonné podmienky pre postup podľa citovaného ustanovenia, bolo potrebné rozhodnúť tak, ako sa uvádza vo výrokovej časti. 
	V zmysle ustanovenia § 216 ods. 2 Tr. por. bola obvinenému určená skúšobná doba podmienečného zastavenia trestného stíhania v trvaní dvoch rokov. 
	Ak obvinený v priebehu skúšobnej doby povedie riadny život, rozhodne orgán, ktorý trestné stíhanie v prvom stupni podmienečne zastavil, že sa obvinený osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje (§ 217 ods. 1 Tr. por. ). 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor